DELTA หุ้นอำนาจเหนือตลาด ครอบงำ SET INDEX
SET INDEX ที่ปรับตัวเพิ่มขึ้น หรือลดลงในแต่ละวัน เกิดจากความเคลื่อนไหวของราคาหุ้นรายตัวว่า ส่วนใหญ่จะไปในทิศทางใด
SET INDEX ที่ปรับตัวเพิ่มขึ้น หรือลดลงในแต่ละวัน เกิดจากความเคลื่อนไหวของราคาหุ้นรายตัวว่า ส่วนใหญ่จะไปในทิศทางใด
8 ม.ค. 2566

SET INDEX ที่ปรับตัวเพิ่มขึ้น หรือลดลงในแต่ละวัน เกิดจากความเคลื่อนไหวของราคาหุ้นรายตัวว่า ส่วนใหญ่จะไปในทิศทางใด
ในกรณีที่ดัชนีปรับตัวเพิ่มขึ้น นั่นหมายความว่า จำนวนหุ้นที่บวกมีมากกว่าหุ้นที่ลบ และต้องเป็นหุ้นที่มีมาร์เก็ตแคปขนาดใหญ่ โดยมากจะอยู่ในกลุ่ม SET50 หรือ SET100 เป็นหลัก
หุ้นในกลุ่ม SET50 เหล่านี้จะมีอิทธิพลในการกำหนดทิศทางของ SET INDEX ค่อนข้างสูง โดยหุ้นที่ถูกคัดเลือกเข้ามาอยู่ในกลุ่มนี้ จะดูจากเงื่อนไขเกณฑ์ของตลาดหลักทรัพย์ฯ หลัก ๆ จะดูที่มูลค่าตามราคาตลาด หรือ มาร์เก็ตแคปของหุ้น และสภาพคล่องเป็นหลัก
แต่ภายหลังจากการเข้ามามีอิทธิพลเหนือตลาดหุ้น ของ บริษัท เดลต้า อีเลคโทรนิคส์ (ประเทศไทย) จำกัด (มหาชน) หรือ DELTA ในการกำหนดทิศทางของ SET INDEX ตามการบวกหรือลบของราคาหุ้นในวันนั้น ถือเป็นปรากฏการณ์ที่ไม่เคยเป็นมาก่อนในตลาดหุ้นไทย
พอเปิดตลาดหุ้นหลังปีใหม่มา หุ้น DELTA ได้พยุงให้ SET INDEX บวกทั้ง ๆ ที่หากตัดการคำนวณหุ้น DELTA ออกไป จะทำให้ดัชนีตลาดหุ้นไทยติดลบ หลายวันเลยทีเดียว
แม้ในช่วงหลายวันนั้นหุ้นในกลุ่ม SET50 จะมีปริมาณติดลบมากกว่าก็ตาม โดย “ภาพรวม” ที่เห็นดัชนีเขียวนั้น เกิดจาก “ภาพลวง” ที่เกิดจากการผลักดันหุ้น DELTA ทั้งนั้น
เหตุผลที่สามารถสร้าง “ภาพรวม” จาก “ภาพลวง” ได้อย่างง่ายดาย คือ สภาพคล่องของหุ้น DELTA กระจุกตัว
เนื่องจากที่ผ่านมา หุ้นขนาดใหญ่ที่จะมีอำนาจเหนือตลาด หุ้นเหล่านี้จะมีมาร์เก็ตแคปติด 1-5 อันดับแรก  และจะมีสภาพคล่องของหุ้นที่สูง และมีการถือหุ้นแบบกระจายตัว
สำหรับจำนวนผู้ถือหุ้นใหญ่ ที่โชว์ชื่อ หรือแสดงสถานะแบบเปิดเผยตัวตน ไม่ว่าจะถือผ่านโบรกเกอร์ต่างประเทศ ที่ใช้เป็นนอมินี จะมีการถือหุ้นและโชว์ชื่อผ่านตลาดหลักทรัพย์ฯ ไม่ถึง 85%
ยกตัวอย่างหุ้นบริษัท ท่าอากาศยานไทย จำกัด (มหาชน) หรือ AOT ที่อดีตเคยเป็นหุ้นที่มีมาร์เก็ตแคปสูงสุดของตลาดหุ้นไทย มีการเปิดเผยรายชื่อผู้ถือหุ้นใหญ่ ล่าสุดรวมแล้วได้จำนวน 82.89%
ในขณะที่หุ้น DELTA ปัจจุบันมีมาร์เก็ตแคปแซงหน้าหุ้น AOT ไปเรียบร้อยแล้วแบบทิ้งห่าง มีการเปิดเผยรายชื่อผู้ถือหุ้นใหญ่ ล่าสุดรวมแล้ว 95.5% ซึ่งเท่ากับว่า หุ้นที่โชว์ชื่อทั้งหมด หากไม่นำหุ้นออกมาขาย หุ้นที่ถูกนำมาหมุนเวียนจริง ๆ มีอยู่ไม่ถึง 5%
สำหรับหุ้น 5% ที่ถูกนำมาหมุนเวียนจะอยู่ที่ประมาณไม่เกิน 65 ล้านหุ้น แต่ในความเป็นจริงแล้ว หุ้นถูกนำมาหมุนเวียนน้อยกว่านี้ โดยมีปริมาณหุ้นที่เทรดกันเฉลี่ยวันละ 10 ล้านหุ้นเท่านั้น (ย้อนหลังไปถึง 30 ธ.ค.)
หากเทียบราคาที่หุ้น DELTA เคยวิ่งขึ้นไปทะลุ 900 บาท เท่ากับว่า เม็ดเงินจำนวนไม่ถึง 1 หมื่นล้านบาท หรือคิดเป็น 20-25% ของวอลุ่มเทรดของตลาดรวมรายวัน ก็สามารถกำหนดทิศทางของตลาดหุ้นไทยได้แบบอยู่หมัดว่าจะให้ไปทางไหนตามราคาขึ้นลงของหุ้น DELTA
การปล่อยให้หุ้น DELTA เข้ามามีอิทธิพลเหนือดัชนี โดยการลดเกณฑ์ Turnover ratio ลงจาก 5% มาเหลือ 2% นั้น แทนที่จะกำหนดให้มี Turnover ratio ที่สูงขึ้น เพื่อป้องกันการมีอำนาจเหนือตลาดของหุ้นที่อาจจะมีการถูกนำมาหมุนเวียนเล่นกันอยู่แบบนี้
กลายเป็นว่า การแก้เกณฑ์ของตลาดหลักทรัพย์ฯ Turnover ratio ของหุ้น SET50 ช่วงปลายปีก่อน มาวันนี้ต้องมานั่งคิดหนัก ที่จะต้องกลับมา “เรียนแก้” สิ่งที่ตนเอง “ได้เคยผูกเอาไว้” โดยอ้างความเป็นสากลตามตลาดต่างประเทศ อาจจะเป็นปัญหาที่จะลุกลามใหญ่โตในอนาคตได้